《登崆峒山》
元代·乃贤

缘萝陟层巘，旷望浮云驰。飘风西北来，飒飒吹裳衣。

气候倏迁西，中怀郁歔欷。路逢一道士，高结冠巍巍。

恐是广成子，再拜欲问之。长歌入深林，弃我忽若遗。

哀湍泻石磴，日落松风悲。灵踪邈难及，千载生遐思。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。